Дана, 21. јуна 1944. године Прис предаје команду дивизије Хелмуту Бекеру и по одлуци Главне оперативне управе СС-а постављен је за команданта 13. СС армијског корпуса, који се налазио у процесу формирања. Након завршеног формирања у Бреславу (сада Вроцлав) он преузима корпус и од 7. септембра 1944. године је у саставу 1. армије на западном фронту, где брани рејон Тионвил-Ари (Мозел) против наступања 3. америчке армије (виде:Лоренска операција). Главни задатак корпуса је одржавање фронта дуж реке Мозел укључујући мостобран код Меца. Дана, 16. октобра 1944. године директно на бојном пољу код Фалкенберга, Прис предаје команду корпуса "SS-Gruppenführer"-у Максу Зимону. Већ 24. октобра 1944. године Прис је постављен за команданта 1. СС оклопног корпуса са којим од 16. децембра 1944. године учествује у Арденској офанзиви. Након њеног неуспеха корпус је пребачен у Мађарску где учествује у одбрамбеним борбама против совјетске војске, а 18. фебруара 1945. године је претходница немачког напада источно од језера Балатон.